b"\n_START_ARTICLE_\nProva de khi-quadrat de Pearson\n_START_PARAGRAPH_\nLa prova de khi-quadrat (\xcf\x87\xc2\xb2) de Pearson \xc3\xa9s la m\xc3\xa9s coneguda entre les diverses proves estad\xc3\xadstiques basades en la distribuci\xc3\xb3 khi quadrat. Les seves propietats van ser investigades per Karl Pearson. La prova avalua una hip\xc3\xb2tesi nul\xc2\xb7la que sost\xc3\xa9 que la freq\xc3\xbc\xc3\xa8ncia d'un succ\xc3\xa9s segueix una determinada distribuci\xc3\xb3. Els successos s'han de considerar com a mutualment exclusius i han de tenir una probabilitat total d'u. Un cas ben com\xc3\xba \xc3\xa9s la hip\xc3\xb2tesi que en un dau hi ha la mateixa probabilitat (1/6) que toqui una cara o una altra.\n_START_SECTION_\nDefinici\xc3\xb3\n_START_PARAGRAPH_\nLa prova de khi-quadrat de Pearson s'usa per a fer dos tipus de proves: les de bondat d'ajustament i les proves d'independ\xc3\xa8ncia. Una prova de bondat d'ajustament estableix si una distribuci\xc3\xb3 de freq\xc3\xbc\xc3\xa8ncies observada s'ajusta o no a una determinada distribuci\xc3\xb3. La prova d'independ\xc3\xa8ncia determina si dues variables comparades en parelles, amb les comparacions expressades en una taula de conting\xc3\xa8ncia, s\xc3\xb3n independents una de l'altra._NEWLINE_El primer pas per a fer una prova de khi-quadrat \xc3\xa9s calcular l'estad\xc3\xadstic khi-quadrat. Aix\xc3\xb2 es duu a terme trobant la difer\xc3\xa8ncia entre cada freq\xc3\xbc\xc3\xa8ncia observada i cada freq\xc3\xbc\xc3\xa8ncia esperada (te\xc3\xb2rica), elevant aquesta difer\xc3\xa8ncia al quadrat, dividint-la per la freq\xc3\xbc\xc3\xa8ncia te\xc3\xb2rica, i fent la suma de cada un d'aquests semi-resultats. Una altra cosa important en la prova \xc3\xa9s determinar els seus graus de llibertat."